Rusia dhe BE-ja diskutojnë mbi Ukrainën
Ministri i Jashtëm rus dhe shefja e BE-së për Politikën e Jashtme dje në Bruksel diskutuan mosmarrëveshjet mes BE-së dhe Rusisë në lidhje me Ukrainën.
Bashkimi Evropian po përpiqet të sigurojë Rusinë se nënshkrimi i një marrëveshje tregtare mes BE-së dhe Ukrainës nuk do të dëmtojë Moskën. Ministrat e Jashtëm nga të dyja palët biseduan në Bruksel dje mes mosmarrëveshjeve brenda vendeve evropiane mbi mënyrën se si duhet vepruar me çështjen e Ukrainës. Duke folur me gazetarët pas një takimi mes Ministrave të Jashtëm të BE-së dhe Ministrit të Jashtëm rus Sergei Lavrov në Bruksel, shefja e politikës së jashtme të BE-së Catherine Ashton tha se shqetësimet ruse në lidhje me një marrëveshje të tregtisë mes BE-së dhe Ukrainës janë të pabaza. Bisedimet mes dy palëve u zhvilluan gjatë një takimi të Ministrave të Jashtëm të BE-së. Bisedimet pasojnë disa javë të protestave masive në Ukrainë, pasi presidenti i vendit, Viktor Yanukovych, hoqi dorë nga nënshkrimi i një marrëveshje tregtare me BE-në për shkak të presionit nga Moska. Presidenti Yanukovych sot shkon në Moskë për të diskutuar një plan për forcimin e marrëdhënieve tregtare me Rusinë. Duke folur me gazetarët pas takimit me homologët evropianë në Bruksel, Ministri i Jashtëm rus Sergei Lavrov u përqëndrua në dallimet e vendit të tij me Evropën. Edhe brenda anëtarëve të BE-së ka mosmarrëveshje në lidhje me mënyrën se si duhet trajtuar Kievi. Shefi i BE-së për çështjen e zgjerimit, Stefan Fuele tha të dielën në tuiter se bisedimet tregtare me Kievin janë ndalur. Kjo shkaktoi kritika nga Holanda. Anëtarët e BE-së thonë se dera mbetet e hapur për Ukrainën. Megjithatë, Ministri i Jashtëm suedez Karl Bildt shprehu pakënaqësinë e BE-së rreth politikës së paqartë të zotit Yanukovych në lidhje me marrëveshjen tregtare. Megjithatë, zoti Bildt thotë se, në qoftë se Kievi dërgon një mesazh të qartë në favor të marrëveshjes së tregtisë, BE-ja është e gatshme të nënshkruajë atë.